নরওয়ের ট্রলসটিগেন সড়ক :  নরওয়ের এই রাস্তাটার নাম ট্রলসটিগেন হলেও সবাই কিন্তু রাস্তাটাকে অন্য একটা নামে চেনে। সবাই জানে এর নাম দানবীয় সিঁড়ি! বোঝো, একটা পাহাড়ি রাস্তা কতোটা খাঁড়া হলে তার নাম হয়ে যায় সিঁড়ি! তবে এই রাস্তাটা কিন্তু পর্যটকদের জন্য খুবই আকর্ষণীয় একটা জায়গা। না, সেই  ক্ষ্যাপাটেদের কথা বলছি না, আমি সাধারণ পর্যটকদের কথাই বলছি। তারা সবাই এই রাস্তাটা দেখতে যায়, রাস্তায় গাড়ি নিয়ে ঘুরতে যায় না কেউ। আর এই রাস্তা দেখার জন্য রীতিমতো আয়োজনই করে রাখা আছে। রাস্তায় ঢুকলেই তুমি দেখবে, এক পাশে একটা বড়ো খোলা জায়গা। ওটা তোমার গাড়ি পার্ক করে রাখার জন্য। ওখানে গাড়ি রেখে ১০ মিনিট হাঁটলেই তুমি একটা বারান্দার মতো জায়গায় পৌছে যাবে। আর সেখান থেকে প্রায় পুরো ট্রলসটিগেন রাস্তাটাই দেখা যায়। এই রাস্তাতে নাকি ১১টা খাঁড়া বাঁক আছে! তবে এই রাস্তাতে যদি তুমি একবার সাহস করে যাও-ই, তবে কিন্তু একটা উপরি পাওনা  আছে। রাস্তাটার এক জায়গায় পাশে আছে ৩২০ মিটার উঁচু স্টিগফোসেন নামের এক জলপ্রপাত।